NARIADENIE KOMISIE (EÚ) 2021/1531

z 17. septembra 2021,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí látok aklonifén, akrinatrín, Bacillus pumilus QST 2808, etirimol, pentiopyrad, pikloram a Pseudomonas sp. kmeň DSMZ 13134 v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) aklonifénu, akrinatrínu a etirimolu sú stanovené v prílohe II k nariadeniu (ES) č. 396/2005. V prípade pentiopyradu a pikloramu sú MRL stanovené v časti A prílohy III k uvedenému nariadeniu. V prípade látky Bacillus pumilus QST 2808 a látky Pseudomonas sp. kmeň DSMZ 13134 neboli v nariadení (ES) č. 396/2005 stanovené žiadne osobitné MRL, a tieto látky ani neboli zahrnuté do prílohy IV k uvedenému nariadeniu, preto sa uplatňuje štandardná hodnota 0,01 mg/kg stanovená v článku 18 ods. 1 písm. b) daného nariadenia.

(2) V súlade s článkom 6 ods. 1 nariadenia (ES) č. 396/2005 bola v rámci postupu autorizácie použitia prípravku na ochranu rastlín s obsahom účinnej látky aklonifén na semenách fenikla a plodoch rasce podaná žiadosť o úpravu existujúcich MRL.

(3) Pokiaľ ide o akrinatrín, takáto žiadosť bola podaná v prípade šalátu. Pokiaľ ide o pentiopyrad, takáto žiadosť bola podaná v prípade zeleru a fenikla obyčajného. V prípade pikloramu bola takáto žiadosť podaná v súvislosti s hlúbovou zeleninou so zdužinatenými súkvetiami.

(4) V súlade s článkom 8 nariadenia (ES) č. 396/2005 príslušné členské štáty dané žiadosti vyhodnotili a Komisii zaslali hodnotiace správy.

(5) Európsky úrad pre bezpečnosť potravín (ďalej len „úrad“) žiadosti a hodnotiace správy posúdil, pričom preskúmal najmä riziká pre spotrebiteľov a v relevantných prípadoch aj pre zvieratá, a k navrhovaným MRL (2) vydal odôvodnené stanoviská. Uvedené stanoviská zaslal žiadateľom, Komisii a členským štátom a sprístupnil ich verejnosti.

(6) Pokiaľ ide o všetky žiadosti, úrad dospel k záveru, že všetky požiadavky na údaje sú splnené a že úpravy MRL požadované žiadateľmi sú prijateľné, pokiaľ ide o bezpečnosť spotrebiteľov na základe posúdenia expozície spotrebiteľov v prípade 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach predmetných látok. Riziko prekročenia prijateľného denného príjmu alebo akútnej referenčnej dávky sa nepreukázalo ani pri vystavení týmto látkam v priebehu života prostredníctvom konzumácie všetkých potravín, ktoré ich môžu obsahovať, ani pri krátkodobom vystavení spôsobenom zvýšenou konzumáciou príslušných produktov.

(7) V prípade etirimolu sa nariadením Komisie (EÚ) 2020/1566 (3) upravilo niekoľko MRL. Uvedeným nariadením sa znížila MRL pre etirimol v uhorkách na 0,05 mg/kg v dôsledku chyby v hlásení. Etirimol je hlavným metabolitom bupirimátu, ktorý sa v súčasnosti používa v prípravkoch na ochranu rastlín vo viacerých členských štátoch. V dôsledku toho môže zníženie MRL pre etirimol viesť k možným prekročeniam MRL po zákonnom používaní bupirimátu. Aby sa tomu zabránilo, spravodajský členský štát predložil úradu 25. augusta 2020 zmenenú hodnotiacu správu, a úrad 30. septembra 2020 uverejnil opravu príslušného odôvodneného stanoviska (4), v ktorom odporučil stanoviť MRL pre etirimol v uhorkách na 0,2 mg/kg. V záujme právnej istoty je vhodné, aby sa MRL etirimolu v uhorkách stanovená v tomto nariadení uplatňovala od toho istého dátumu, ako je dátum uplatňovania nariadenia (EÚ) 2020/1566.

(8) Pokiaľ ide o látku Bacillus pumilus QST 2808 a látku Pseudomonas sp. kmeň DSMZ 13134, úrad predložil odôvodnené stanoviská (5) (6) v súlade s článkom 12 ods. 1 nariadenia (ES) č. 396/2005. Úrad v uvedených stanoviskách odporučil zaradenie uvedených dvoch látok do prílohy IV k nariadeniu (ES) č. 396/2005.

(9) Na základe odôvodnených stanovísk úradu a s ohľadom na faktory týkajúce sa predmetnej záležitosti spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(10) Nariadenie (ES) č. 396/2005 by sa preto malo zodpovedajúcim spôsobom zmeniť.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Pokiaľ ide o MRL etirimolu v uhorkách, uplatňuje sa od 17. mája 2021.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 17. septembra 2021 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit (Odôvodnené stanovisko k úprave existujúcich maximálnych hladín rezíduí aklonifénu v semenách fenikla a plodoch rasce). Vestník EFSA (EFSA Journal) (2020) 18(7):6219.

Reasoned opinion on the modification of the existing maximum residue level for acrinathrin in lettuce (Odôvodnené stanovisko k úprave existujúcich maximálnych hladín rezíduí akrinatrínu v hlávkovom šaláte). Vestník EFSA (EFSA Journal) (2020) 18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries (Odôvodnené stanovisko k úprave existujúcich maximálnych hladín rezíduí pentiopyradu vo fenikli obyčajnom a v zeleri). Vestník EFSA (EFSA Journal) (2020) 18(9):6259.

Reasoned opinion on the modification of the existing MRL for picloram in flowering brassica (Odôvodnené stanovisko k úprave existujúcich maximálnych hladín rezíduí pikloramu v hlúbovej zelenine so zdužinatenými súkvetiami). Vestník EFSA (EFSA Journal) (2020) 18(10):6272.

(3) Nariadenie Komisie (EÚ) 2020/1566 z 27. októbra 2020, ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bupirimátu, karfentrazon-etylu, etirimolu a pyriofenónu v určitých produktoch alebo na nich (Ú. v. EÚ L 358, 28.10.2020, s. 30).

(4) Reasoned opinion on the review of the existing maximum residue levels for bupirimate according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí bupirimátu podľa článku 12 nariadenia (ES) č. 396/2005]. Vestník EFSA (EFSA Journal) (2019) 17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí látky Bacillus pumilus QST 2808 podľa článku 12 nariadenia (ES) č. 396/2005]. Vestník EFSA (EFSA Journal) (2020) 18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí látky Pseudomonas sp. kmeň DSMZ 13134 podľa článku 12 nariadenia (ES) č. 396/2005]. Vestník EFSA (EFSA Journal) (2020) 18(8):6234.